Αύξηση του ΑΕΠ για πρώτη φορά μετά από 8 χρόνια συνεχούς πτώσης καταγράφηκε το 2017, ενώ νέα αύξηση θα παρουσιάσει και φέτος.

Ωστόσο οι απώλειες του εθνικού εισοδήματος στα χρόνια της κρίσης και των μνημονίων είναι τεράστιες, προσεγγίζοντας τα 70 δισ. ευρώ και θα χρειαστούν αρκετά χρόνια για να επουλωθούν.

Σύμφωνα με τα στοιχεία της Ελληνικής Στατιστικής Αρχής, το 2017 το ύψος του ΑΕΠ σε τρέχουσες τιμές ανήλθε σε 177,7 δισ. ευρώ, παρουσιάζοντας αύξηση σε σχέση με το 2016 κατά 3,5 δισ. ευρώ. Αντίστοιχη μεταβολή προκύπτει και για το κατά κεφαλήν ΑΕΠ, αλλά τα στοιχεία για το συγκεκριμένο μέγεθος θα ανακοινωθούν εντός του Νοεμβρίου από την ΕΛΣΤΑΤ.

Είναι η πρώτη φορά που σημειώνεται αύξηση του εθνικού εισοδήματος, την τελευταία δεκαετία, καθώς η τελευταία φορά που καταγράφηκε αύξηση ήταν το έτος 2008! Από το 2009, ξεκίνησε η «βουτιά» του ΑΕΠ, η οποία σωρευτικά άγγιξε το ποσό των 70 δισ. ευρώ.

Αιτίες ήταν οι λάθος επιλογές των δανειστών, από το πρώτο μνημόνιο με τους λάθος πολλαπλασιαστές, όπως παραδέχτηκαν οι ίδιοι εκ των υστέρων, αλλά ποτέ δεν διόρθωσαν τα λάθη τους και επέμειναν στις ίδιες περιοριστικές πολιτικές. Αξίζει να επισημανθεί ότι το πρώτο μνημόνιο που συντάχθηκε τον Απρίλιο του 2010, προέβλεπε πως το ελληνικό ΑΕΠ θα μειώνονταν κατά 4% το 2010, κατά 2,6% το 2011 και από το 2012 η οικονομία θα περνούσε σε ανάπτυξη με αύξηση του ΑΕΠ κατά 1,1%.

Οι εκτιμήσεις τους πάνω στις οποίες στηρίχθηκαν τα οικονομικά προγράμματα που διέλυσαν νοικοκυριά, επιχειρήσεις, ασφαλιστικά ταμεία τράπεζες και συνολικά την ελληνική οικονομία και κοινωνία, έπεσαν δραματικά έξω. Το ΑΕΠ την ίδια περίοδο σημείωσε πτώση 5,5% το 2010, 9,1% το 2011 και 7,3% το 2012, έτος από το οποίο η τρόικα περίμενε ανάπτυξη!

Αναλυτικότερα σύμφωνα με την ΕΛΣΤΑΤ, το 2008 το ύψος του ΑΕΠ έφτασε στο υψηλότερο διαχρονικά επίπεδο, ήτοι στο ποσό των 242 δισ. ευρώ. Από το 2009 και μετά ξεκίνησε η πτώση, η οποία επιταχύνθηκε στα πρώτα χρόνια των μνημονίων.

Σωρευτικά το ΑΕΠ από το 2009 (σύγκριση με το έτος 2008) έως και το 2016 μειώθηκε κατά 67,8 δισ. ευρώ ή κατά 28,02%! Συγκεκριμένα το ΑΕΠ σε τρέχουσες τιμές ήταν 242 δις. ευρώ, το 2008 και μειώθηκε το 2016 στο ποσό των 174,2 δισ. ευρώ. Το 2008 που καταγράφηκε το υψηλότερο διαχρονικά ΑΕΠ ήταν το έτος κατά το οποίο η παγκόσμια κρίση άγγιζε την ελληνική οικονομία, αλλά η απάντηση της τότε κυβέρνησης στις ανησυχίες που διατυπώνονταν ήταν, πως «η οικονομία ήταν θωρακισμένη» την ώρα που κατέρρεε η παγκόσμια οικονομία.

Από τη «θωρακισμένη οικονομία» του 2008, περάσαμε το 2009 στο «λεφτά υπάρχουν» και το μνημόνιο που ακολούθησε το 2010 ήταν μια… φυσιολογική εξέλιξη των πραγμάτων.

Στα έτη 2010 (όταν και εντάχθηκε η χώρα στο πρώτη μνημόνιο), έως και το 2016 (τελευταίο έτος υποχώρησης του ΑΕΠ) το εθνικό εισόδημα μειώθηκε συνολικά κατά 63,3 δισ. ευρώ ή κατά 26,7%. Ειδικότερα, από 237,5 δισ. ευρώ, που είχε διαμορφωθεί το 2009, υποχώρησε σε 174,2 δισ. ευρώ το 2016.

Πόσο ΑΕΠ χάθηκε κάθε χρόνο

Όπως προκύπτει από τον πίνακα, οι ετήσιες απώλειες κατ΄ έτος ήταν οι ακόλουθες:

Το 2009 το ΑΕΠ μειώθηκε κατά 4,5 δισ. ευρώ.

Το 2010 το ΑΕΠ μειώθηκε κατά 11,5 δισ. ευρώ

Το 2011 το ΑΕΠ μειώθηκε κατά 19 δισ. ευρώ, που είναι και η μεγαλύτερη μείωση.

Το 2012 το ΑΕΠ μειώθηκε κατά 15,8 δισ. ευρώ

Το 2013 το ΑΕΠ μειώθηκε κατά 10,5 δισ. ευρώ

Το 2014 το ΑΕΠ μειώθηκε κατά 2,8 δισ. ευρώ, παρά την αύξηση του ΑΕΠ κατά 0,7%. Αυτό οφείλεται στον αποπληθωρισμό, ο οποίος «έφαγε» μερικά δισ. ευρώ.

Το 2015 το ΑΕΠ μειώθηκε κατά 2,2 δισ. ευρώ

Το 2016 το ΑΕΠ μειώθηκε κατά 1,5 δισ. ευρώ

Το 2017 ήταν το πρώτο έτος που αντιστράφηκε η πτωτική πορεία του ΑΕΠ, καθώς αυξήθηκε κατά 3,5 δισ. ευρώ, ενώ για φέτος, εάν επιβεβαιωθεί η εκτίμηση για την αύξηση του ΑΕΠ κατά 2,1%, τότε το εθνικό εισόδημα θα αυξηθεί κατά 5,2 δισ. ευρώ.